CELEX: 32015R1604
Language: ro
Date: 2015-06-12 00:00:00
Title: Regulamentul delegat (UE) 2015/1604 al Comisiei din 12 iunie 2015 de modificare a Regulamentului (CE) nr. 809/2004 de punere în aplicare a Directivei 2003/71/CE a Parlamentului European și a Consiliului în ceea ce privește anumite elemente legate de prospecte și comunicate cu caracter publicitar (Text cu relevanță pentru SEE)

25.9.2015   
            
            
               RO
            
            
               Jurnalul Oficial al Uniunii Europene
            
            
               L 249/1
            
         REGULAMENTUL DELEGAT (UE) 2015/1604 AL COMISIEI
   din 12 iunie 2015
   de modificare a Regulamentului (CE) nr. 809/2004 de punere în aplicare a Directivei 2003/71/CE a Parlamentului European și a Consiliului în ceea ce privește anumite elemente legate de prospecte și comunicate cu caracter publicitar
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2003/71/CE a Parlamentului European și a Consiliului din 4 noiembrie 2003 privind prospectul care trebuie publicat în cazul unei oferte publice de valori mobiliare sau pentru admiterea valorilor mobiliare la tranzacționare și de modificare a Directivei 2001/34/CE (1), în special articolul 7 alineatul (1),
   întrucât:
   
               (1)
            
            
               Regulamentul (CE) nr. 809/2004 (2) impune emitenților din țări terțe să prezinte informațiile financiare istorice din prospectele pentru oferte publice de valori mobiliare sau pentru admiterea valorilor mobiliare la tranzacționare pe o piață reglementată în conformitate cu standardele internaționale de raportare financiară (IFRS) sau cu standardele naționale de contabilitate ale unei țări terțe, cu condiția ca ele să fie echivalente cu aceste standarde.
            
         
               (2)
            
            
               În vederea evaluării echivalenței principiilor contabile general acceptate (GAAP) ale unei țări terțe cu IFRS adoptate, Regulamentul (CE) nr. 1569/2007 (3) al Comisiei prevede o definiție a echivalenței și stabilește un mecanism pentru determinarea echivalenței GAAP dintr-o țară terță. Conform condițiilor mecanismului de echivalență, emitenții din țări terțe aveau permisiunea, pentru o perioadă de tranziție care s-a încheiat la 31 decembrie 2014, să utilizeze GAAP ale unor țări terțe care se îndreaptă către adoptarea IFRS ori s-au angajat să adopte aceste standarde. Este important să se evalueze eforturile depuse de țările care au adoptat măsuri în vederea convergenței standardelor lor contabile sau în vederea adoptării IFRS. Prin urmare, Regulamentul (CE) nr. 1569/2007 ar trebui modificat pentru a prelungi această perioadă de tranziție până la 31 martie 2016. Comisia a ținut seama de raportul întocmit de Autoritatea Europeană pentru Valori Mobiliare și Piețe (ESMA) în octombrie 2014 cu privire la India, care a beneficiat de o perioadă de tranziție în temeiul Deciziei 2008/961/CE (4) a Comisiei și al Regulamentului (CE) nr. 809/2004, adoptate în conformitate cu mecanismul de echivalență.
            
         
               (3)
            
            
               Guvernul Indiei și Indian Institute of Chartered Accountants (Institutul contabililor autorizați din India) s-au angajat public să adopte IFRS până la 31 decembrie 2011, cu obiectivul ca GAAP din India să fie în totalitate conforme cu IFRS până la încheierea programului. Acest proces a înregistrat întârzieri. În octombrie 2014, ESMA a transmis Comisiei un raport privind echivalența GAAP din India. În acest raport, ESMA a constatat că GAAP din India prezintă o serie de diferențe față de IFRS care, în practică, s-ar putea dovedi semnificative.
            
         
               (4)
            
            
               În martie 2014, Indian Institute of Chartered Accountants (Institutul contabililor autorizați din India) a publicat o nouă foaie de parcurs pentru punerea în aplicare a convergenței GAAP din India cu IFRS. În ianuarie 2015, Ministerul indian al întreprinderilor a anunțat o nouă foaie de parcurs pentru punerea în aplicare a GAAP din India care vor fi convergente cu IFRS. Această foaie de parcurs prevede utilizarea obligatorie a GAAP din India, convergente cu IFRS, de către toate societățile cotate la bursă, pentru perioadele contabile care încep la 1 aprilie 2016 sau la o dată ulterioară. Cu toate acestea, există în continuare incertitudini cu privire la calendarul de punere în aplicare a unui sistem de raportare conform cu IFRS și la asigurarea respectării IFRS.
            
         
               (5)
            
            
               În consecință, este oportun să se prelungească perioada de tranziție până cel târziu la 1 aprilie 2016, pentru ca emitenții din țări terțe să aibă posibilitatea să își întocmească situațiile financiare anuale și semestriale în conformitate cu GAAP din India pentru utilizarea în Uniune. Această perioadă suplimentară ar trebui să fie suficientă pentru a permite autorităților indiene să încheie procesul de convergență cu IFRS al GAAP din India.
            
         
               (6)
            
            
               Datorită faptului că perioada pentru care Comisia a introdus condiții de acordare a echivalenței pentru principiile contabile general acceptate (GAAP) din țările terțe a expirat la 31 decembrie 2014, prezentul regulament ar trebui să se aplice de la 1 ianuarie 2015 și să intre în vigoare fără întârziere. Acest lucru este necesar pentru a le asigura emitenților cotați în Uniune din țările terțe relevante securitatea juridică și pentru a evita riscul ca aceștia să fie nevoiți să își reconcilieze situațiile financiare cu Standardele internaționale de raportare financiară (IFRS). Posibilitatea aplicării retroactive limitează astfel orice eventuală sarcină suplimentară pentru emitenții în cauză.
            
         
               (7)
            
            
               Prin urmare, Regulamentul (CE) nr. 809/2004 ar trebui modificat în consecință,
            
         ADOPTĂ PREZENTUL REGULAMENT:
   Articolul 1
   La articolul 35 alineatul (5a) din Regulamentul (CE) nr. 809/2004, toate trimiterile la data de 1 ianuarie 2015 se înlocuiesc cu data de 1 aprilie 2016.
   Articolul 2
   Prezentul regulament intră în vigoare la data publicării în Jurnalul Oficial al Uniunii Europene.
   Se aplică de la 1 ianuarie 2015.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 12 iunie 2015.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 345, 31.12.2003, p. 64.
   
      (2)  Regulamentul (CE) nr. 809/2004 al Comisiei din 29 aprilie 2004 de punere în aplicare a Directivei 2003/71/CE a Parlamentului European și a Consiliului în ceea ce privește informațiile conținute în prospecte, structura prospectelor, includerea de informații prin trimiteri, publicarea prospectelor și difuzarea comunicatelor cu caracter publicitar (JO L 149, 30.4.2004, p. 1).
   
      (3)  Regulamentul (CE) nr. 1569/2007 al Comisiei din 21 decembrie 2007 de instituire a unui mecanism pentru determinarea echivalenței standardelor de contabilitate aplicate de emitenți de valori mobiliare din țări terțe, în conformitate cu Directivele 2003/71/CE și 2004/109/CE ale Parlamentului European și ale Consiliului (JO L 340, 22.12.2007, p. 66).
   
      (4)  Decizia 2008/961/CE a Comisiei din 12 decembrie 2008 privind utilizarea de către emitenții de valori mobiliare din țările terțe a standardelor de contabilitate naționale ale anumitor țări terțe și a standardelor internaționale de raportare financiară pentru întocmirea situațiilor financiare consolidate (JO L 340, 19.12.2008, p. 112).